Διδακτική Ενότητα 2η - Η πρακτική και πολιτική διάσταση της φιλοσοφίας
Εισαγωγικά σχόλια
Ο Προτρεπτικὸς του Αριστοτέλη. Ένας έπαινος του θεωρητικού βίου
.

Ο Αριστοτέλης επιδιώκει να αποδείξει την αναγκαιότητα του φιλοσοφείν, επισημαίνοντας ότι ακόμη κι εκείνος που επιχειρηματολογεί εναντίον της φιλοσοφίας ήδη με αυτό φιλοσοφεί. Επομένως, βασική επιδίωξή του είναι να υπερασπίσει τη σωκρατική πρόταση ότι "ὁ ἀνεξέταστος βίος οὐ βιωτὸς ἀνθρώπῳ" και να την επικυρώσει με νέα επιχειρήματα από τη δική του βιοθεωρία. Είναι χαρακτηριστικός ο τρόπος με τον οποίο ολοκληρώνεται το κείμενο του Προτρεπτικοῦ: "Επομένως, ή πρέπει να φιλοσοφούμε ή να πούμε αντίο στη ζωή και να φύγουμε από εδώ, γιατί φαίνεται πώς όλα τα άλλα δεν έχουν κανένα νόημα και είναι λόγια του αέρα."

Ο Προτρεπτικὸς απευθύνεται σ' έναν κατά τα άλλα άγνωστο Κύπριο ηγεμόνα, τον Θεμίσωνα. Στη βαθύτερη σημασία του πρόκειται για ένα σαφές μήνυμα προς τους νεαρούς άντρες που συνέρρεαν στις αθηναϊκές σχολές, μία προσωπική ομολογία πίστης σε ένα ιδεώδες ζωής. Να σημειώσουμε εδώ ότι ο Αριστοτέλης γράφει το συγκεκριμένο κείμενο έχοντας ήδη συμπληρώσει περισσότερα από 15 χρόνια ως ερευνητής και δάσκαλος στην Ακαδημία του Πλάτωνα.
Η φιλοσοφία του Προτρεπτικοῦ. 
Η διαφοροποίηση του Αριστοτέλη ως προς την πλατωνική αντίληψη
.

Σε όλα τα έργα του Αριστοτέλη είναι δυνατόν να εντοπιστούν πλατωνικά μοτίβα και πλατωνικοί διαλογισμοί. Στον Προτρεπτικό, όπου ο Αριστοτέλης θέτει το ερώτημα για το νόημα της φιλοσοφίας και τη σημασία της για τη ζωή, προσεγγίζει ιδιαίτερα τον Πλάτωνα· αυτό είναι φυσικό, γιατί η έννοια και το ιδανικό της φιλοσοφικής ζωής πλάστηκαν από τον Πλάτωνα· μπορούμε να πούμε ότι τίποτε δεν χαρακτηρίζει τόσο την αρχαία Ακαδημία όσο η ομολογία πίστης σε αυτό το ιδανικό. Τα θεμέλια τα είχε θέσει ο Σωκράτης, στην Ἀπολογία του, με το επιτακτικό αίτημα να μη δεχόμαστε τίποτε ως καλό ή κακό, χωρίς προσεκτικό έλεγχο· η ζωή χωρίς αδιάκοπο έλεγχο δεν αξίζει να βιώνεται.
Ο Αριστοτέλης είχε την ίδια υψηλή, σχεδόν υπερβολική αντίληψη για την αξία της φιλοσοφίας και τη σημασία της για τη ζωή.  Και αυτός προϋπέθετε ορισμένους γνώμονες του πράττειν, μόνο που το βλέμμα του δεν στρεφόταν στις ιδέες, αλλά στην ίδια τη φύση. Στο αριστοτελικό συγγραφικό έργο είναι θεμελιακό το διανόημα ότι ο άνθρωπος μιμείται τη φύση, όταν δημιουργεί κάτι ως τεχνίτης, καλλιτέχνης ή ειδικός. Αυτή η ιδιότητα της φύσης, να παράγει πάντοτε το καλύτερο και το τέλειο είναι για τον Αριστοτέλη εμπειρικό

δεδομένο. Η φιλοσοφία βρίσκεται υπεράνω όλων των τεχνών· ο φιλόσοφος δεν μιμείται απλώς τη φύση· παρατηρεί την ίδια τη φύση. 
Μία σύντομη παρουσίαση της αριστοτελικής επιχειρηματολογίας στον Προτρεπτικό. Ο έπαινος του θεωρητικού βίου
.

Ο ύψιστος στόχος του ανθρώπου είναι εκ φύσεως να αποκτήσει την πνευματική δύναμη που την ονομάζουμε φρόνηση ή σοφία. Σε καμία περίπτωση η φιλοσοφική νοοτροπία δεν είναι ανέφικτος στόχος. Η δυσκολία να την αποκτήσουμε είναι πολύ μικρότερη από την ωφέλεια που παρέχει. Η κατοχή αυτής της πνευματικής δύναμης και της γνώσης είναι το ύψιστο αγαθό, γιατί ποιος άλλος μπορεί να είναι για εμάς ακριβέστερο μέτρο και γνώμονας του αγαθού, παρά ο συνετός, ο φρόνιμος; Δεν αρκεί όμως η γνώση των αρχών: η φιλοσοφία είναι προσοικείωση και πρακτική εφαρμογή της σοφίας. Επομένως, απ' όλα τα πράγματα η φρόνηση είναι για τον άνθρωπο εκείνο που κατεξοχήν αξίζει να το επιλέξει. Η διανοητική ζωή προσφέρει πολλή χαρά, ωστόσο πραγματώνουμε τον στόχο μόνο όταν ενεργούμε φιλοσοφικά και αγωνιζόμαστε για την αλήθεια στην πρακτική ζωή. Κατά συνέπεια, η διανοητική ζωή είναι προϋπόθεση μιας ευτυχισμένης ζωής. Δεν μπορεί να είναι κανείς ευτυχισμένος, εφόσον δεν ζει ηθικά· αυτό δεν είναι δυνατό χωρίς φιλοσοφικό έλεγχο. Ζωή χωρίς φιλοσοφικό στοχασμό δεν έχει αξία.
Κείμενο Αναφοράς: Αριστοτέλης, Προτρεπτικὸς πρὸς Θεμίσωνα, αποσ. 8-9

Ερμηνευτικά σχόλια
F Στα αποσπάσματα 1-7 ο Αριστοτέλης απευθυνόμενος στον Θεμίσωνα έχει ήδη αναφερθεί στη λανθασμένη αντίληψη ότι η ευτυχισμένη ζωή βασίζεται στην κατοχή εξωτερικών αγαθών. Υπενθυμίζει στον Θεμίσωνα ότι γνώρισε άντρες που εμπιστεύτηκαν υπερβολικά τον πλούτο, την τύχη και τη δύναμη, και στη συνέχεια δοκίμασαν απότομη κατάρρευση στη δυστυχία. Γι' αυτό στη ζωή, προτρέπει ο Αριστοτέλης, η ευτυχία δεν συνίσταται στο να έχουμε μεγάλη περιουσία, αλλά καλή ψυχική διάθεση. Γιατί ούτε ο πλούτος ούτε η δύναμη ούτε η ομορφιά χρησιμεύουν σε εκείνους που η ψυχή τους είναι σε κακή κατάσταση· αντίθετα βλάπτουν, αν δεν συνοδεύονται από φρόνηση. Γι'αυτό πρέπει να φιλοσοφούμε, χωρίς να καταφεύγουμε σε προφάσεις, συνδέοντας αυτές τις προτροπές με άλλες που είναι χρήσιμες πραγματικά στην κοινωνική ζωή.
Ο βασικός συλλογισμός

Στα αποσπάσματα 8-9 ο Αριστοτέλης επιχειρεί να αποδείξει την αναγκαιότητα της φιλοσοφικής δραστηριότητας με δύο διαφορετικά επιχειρήματα:

Η πρώτη παράγραφος επισημαίνει την αναγκαιότητα της σωστής χρήσης όσων εργαλείων διαθέτουμε για τη ζωή· προϋπόθεση της σωστής χρήσης αποτελεί η ασφαλής και έγκυρη γνώση (ἐπιστήμη). Ειδικότερα, ο άνθρωπος διαθέτει για παράδειγμα το σώμα και όσα εξυπηρετούν το σώμα, ωσάν είδος εργαλείων (ὄργανα). Αυτά από μόνα τους δεν είναι ούτε κάτι καλό ούτε κάτι κακό. Η χρήση τους, όμως, ενέχει κινδύνους, και τις περισσότερες φορές προκαλούν το αντίθετο αποτέλεσμα. Κατά συνέπεια, απαιτείται (δεῖ) η ασφαλής και στέρεη γνώση (ἐπιστήμη) που θα αποτρέψει τους κινδύνους και θα συμβάλει στην καλύτερη χρήση του (προσηκόντως), εξυπηρετώντας τον απώτερο στόχο του ανθρώπου. Αξιοσημείωτη η κλιμάκωση: ο άνθρωπος επιζητά τη γνώση, μετά προβαίνει στην απόκτησή της με τελικό ζητούμενο όμως την εφαρμογή της και τη σωστή χρήση της (ὀρέγεσθαι-κτᾶσθαι-χρῆσθαι). Σε αυτήν τη γνώση στοχεύει η φιλοσοφία και γι' αυτό είναι απαραίτητη κατά τρόπο διττό, εάν θέλουμε να παρακολουθούμε σωστά τις κρατικές υποθέσεις (πρωθύστερο) και να διαμορφώνουμε επωφελώς την ιδιωτική μας ζωή: Φιλοσοφητέον ἄρα ἡμῖν (= χρὴ ἡμᾶς φιλοσοφεῖν), εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν ὠφελίμως. Η διατύπωση είναι δεοντολογική, στο πλαίσιο ενός υποθετικού συλλογισμού, αποκτώντας μία διάσταση διαχρονική (ἡμῖν).

Η δεύτερη παράγραφος αποτελεί ένα επιπλέον (Ἔτι...) επιχείρημα για την αναγκαιότητα της φιλοσοφίας, αφού αυτή μπορεί να χρησιμοποιεί σωστά όλα τα είδη γνώσης. Πιο συγκεκριμένα, κατά τον Αριστοτέλη η γνώση μπορεί να κατηγοριοποιηθεί σε διάφορα επίπεδα με διαφορετική στόχευση: α) γνώση που παράγει τα αγαθά της ζωής και γνώση που τα χρησιμοποιεί, β) είδη γνώσης που υπηρετούν και είδη γνώσης που επιτάσσουν: τα τελευταία εκπροσωπούν τον υψηλότερο βαθμό γνώσης και σε αυτά βρίσκεται το καθαυτό αγαθό (ο κεντρικός στόχος). Ακολουθεί η υποθετική διατύπωση: 
Εἰ τοίνυν μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη καὶ ἡ τὸ ὅλον ἀγαθὸν θεωροῦσα, ἥτις ἐστὶ φιλοσοφία, χρῆσθαι πᾶσι καὶ ἐπιτάττειν κατὰ φύσιν δύναται· εάν η φιλοσοφία, εκείνο δηλαδή το είδος γνώσης που α) καταλήγει σε διατύπωση σωστής κρίσης, β) χρησιμοποιεί τη λογική και γ) στοχεύει συνολικά το αγαθό, μπορεί να χρησιμοποιεί όλα τα άλλα είδη γνώσης και να τα διευθύνει σύμφωνα με τις αρχές της φύσης (κατὰ φύσιν), τότε πρέπει να φιλοσοφούμε (φιλοσοφητέον=χρὴ φιλοσοφεῖν), καθώς κατά την άποψη του Αριστοτέλη (ὡς...) μόνο η φιλοσοφία περικλείει τη σωστή κρίση και την αλάνθαστη (ἀναμάρτητον) γνώση, που διαθέτει την ορίζουσα δύναμη να καθορίζει τι πρέπει και τι δεν πρέπει να κάνουμε (ἐπιτακτικὴν φρόνησιν). Η διατύπωση και εδώ είναι δεοντολογική, αποτελεί το συμπέρασμα μίας ακόμη υποθετικής διατύπωσης, ενώ αιτιολογείται από την υποκειμενική παραδοχή για τη μοναδικότητα της φιλοσοφίας(ὡς μόνης φιλοσοφίας τὴν ὀρθὴν κρίσιν καὶ τὴν ἀναμάρτητον ἐπιτακτικὴν φρόνησιν ἐν ἑαυτῇ περιεχούσης).
Ενδιαφέρουσες επισημάνσεις
F Είναι εμφανείς: α) η τελολογική θεώρηση (τέλος=σκοπός) που χαρακτηρίζει την αριστοτελική σκέψη και στις δύο παραγράφους, β) η αντίληψη πώς ό,τι παράγει η φύση είναι το καλύτερο, απ' όσα παράγουν οι άνθρωποι γ) η διαχρονική αρχαιοελληνική αντίληψη της ισορρόπης σχέσης ανάμεσα στην ιδιωτική και δημόσια ζωή (πβ. βίος καὶ πολιτεία), όπου προτεραιότητα έχει η δημόσια ζωή (πβ. τον ορισμό της εὐβουλίας στον πλατωνικό Πρωταγόρα)
F Ο λόγος ασκεί ηγεμονικό ρόλο στην ψυχή και τη ζωή του ανθρώπου. Πρόκειται για πλατωνική αντίληψη η οποία επανέρχεται και στον Αριστοτέλη (πβ. διάκριση των μερών της ψυχής) με διαφορετικό τρόπο.
F Η φιλοσοφία επιδρά ολιστικά στον άνθρωπο: α) η φιλοσοφία μπορεί να συμβάλει αποφασιστικά στον έλεγχο του ανθρωπίνου σώματος και να θέσει τις κατευθυντήριες γραμμές στις οποίες ο κάθε άνθρωπος θα μπορέσει να το διαχειριστεί προς όφελός του και β) η φιλοσοφία μπορεί επίσης να κατευθύνει το πνεύμα και τις επιμέρους γνώσεις προς τη σωστή πρακτική αξιοποίησή τους.
F Στο συγκεκριμένο κείμενο ο Αριστοτέλης αναδεικνύει την ωφελιμότητα της φιλοσοφικής δραστηριότητας στην καθημερινότητα του ανθρώπου, απορρίπτοντας την εικόνα του "απόκοσμου φιλοσόφου" που η λαϊκή αντίληψη της εποχής, αλλά και ο Ισοκράτης είχαν (βλ. 1ο Παράλληλο κείμενο). Η διαφοροποίηση αυτή σε σχέση με το υστερότερο απόσπασμα από τα Μετὰ τὰ φυσικὰ (βλ. προηγούμενη ενότητα) δεν συνιστά αντίφαση ή ανακολουθία. Η στοχοθεσία των δύο κειμένων είναι εντελώς διαφορετική.
F Ο Αριστοτέλης στον Προτρεπτικὸ εκθέτει τις προσωπικές του απόψεις και καταστρώνει το προσωπικό του ιδεώδες για την ανθρώπινη τελείωση. Είναι εύλογο σε ορισμένες περιπτώσεις να υπάρχει μία ρητορική χροιά, ως ένα βαθμό προπαγανδιστική, εμμένοντας σε δεοντολογικές διατυπώσεις.

